It-team nazzjonali tan-nisa se jilgħab żewġ partiti ta' ħbiberija kontra l-Montenegro I t-team nazzjonali tan-nisa se jaffronta lill-Montenegro f'żewġ partiti ta' ħbiberija. Dan hekk kif il-Malta Football Association laħqet ftehim mal-FA tal-Montenegro biex jintlagħbu dawn il-partiti f'Ġunju li ġej. Immexxija minn Mark Gatt, fi Frar li għadda, in-nisa Maltin kellhom parteċipazzjoni pożittiva fit-tournament inawgurali Visit Malta fejn lagħbu kontra s-Slovakkja u l-Isvezja, fil-Hibernians Stadium. Dawn il-partiti ta' ħbiberija se jservu lil Malta bħala preparazzjoni għaż-żewġ logħbiet inawguarli f'Settembru li ġej mill-fażi ta' kwalifikazzjoni għat-Tazza tad-Dinja tan-Nisa, 2023, kontra d-Danimarka u Bosnja-Herzegovina. L-ewwel logħba ta' Malta kontra l-Montenegro se tintlagħab fl-10 ta' Ġunju filwaqt li ż-żewġ timijiet jerġgħu jiltaqgħu tliet ijiem wara. Il-logħob kollu se jintlagħab fis-Centenary Stadium f'Ta' Qali.